Illum il-Kummissjoni Ewropea żborżat EUR 14.137 biljun lil 12-il Stat Membru tal-UE fis-seba' ħlas parzjali ta' sostenn finanzjarju mill-istrument SURE. Bħala parti mill-operazzjonijiet tal-lum, il-Belġju rċieva EUR 2 biljun, il-Bulgarija EUR 511-il miljun, Ċipru EUR 124 miljun, il-Greċja EUR 2.54 biljun, Spanja EUR 3.37 biljun, l-Italja EUR 751 miljun, il-Litwanja EUR 355 miljun, il-Latvja EUR 113-il miljun, Malta EUR 177 miljun, il-Polonja EUR 1.56 biljun, il-Portugall Eur 2.41 biljun u l-Estonja EUR 230 miljun. Din hija l-ewwel darba li l-Bulgarija u l-Estonja rċevew finanzjament minn dan l-istrument. L-10 pajjiżi l-oħra tal-UE diġà bbenefikaw minn self fl-ambitu tal-istrument SURE. Dan is-self SURE se jassisti lill-Istati Membri meta jiġu biex jittrattaw żidiet f'daqqa fin-nefqa pubblika biex iħarsu l-impjiegi wara l-pandemija tal-coronavirus. B'mod speċifiku, is-self se jgħin lill-Istati Membri jkopru l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra li stabbilew bħala rispons għall-pandemija tal-coronavirus, inkluż għal dawk li jaħdmu għal rashom. L-iżborżi tal-lum isegwu l-ħruġ tas-seba' bond soċjali tal-istrument SURE tal-UE, li ntlaqa' b'interess konsiderevoli mill-investituri matul il-kundizzjonijiet diffiċli ta' dan l-aħħar fis-suq. B'dan is-seba' żborż SURE tal-UE, l-UE pprovdiet kważi EUR 90 biljun f'self back-to-back. L-Istati Membri kollha tal-UE li talbu biex jibbenefikaw mill-iskema ngħataw parti mill-ammont jew l-ammont kollu li ntalab. Ħarsa ġenerali lejn l-ammonti li ġew żborżati sa issa tinsab online, bħalma hija wkoll dik fuq l-ammonti sħaħ ta' kull Stat Membru. Kumplessivament, 19-il Stat Membru tal-UE għandhom jirċievu total ta' EUR 94.3 biljun f'sostenn finanzjarju mill-Istrument SURE, wara li l-għotjiet jiġu approvati mill-Kunsill tal-Unjoni Ewropea fuq il-bażi ta' proposta tal-Kummissjoni. Il-pajjiżi għadhom jistgħu jippreżentaw talbiet biex jirċievu sostenn finanzjarju mill-istrument SURE li għandu kapaċità totali sa EUR 100 biljun u huwa disponibbli sal-aħħar tal-2022. Il-Membri tal-Kulleġġ qalu: Il-President Ursula von der Leyen qalet: “Bl-iżborż tal-lum il-Bulgarija u l-Estonja se jirċievu flus għall-ewwel darba u q0 pajjiżi oħra se jingħataw sostenn addizzjonali. SURE hija storja Ewropea ta' suċċess u sa issa bbenefikaw minn sa total ta' 30 miljun ħaddiem u 2.5 miljun kumpanija. Dan se jgħinhom jirkupraw aktar malajr mill-pandemija. Bil-programm SURE, l-UE diġà pprovdiet total ta' madwar EUR 90 biljun lil 19-il Stat Membru.” Il-Kummissarju Johannes Hahn, inkarigat mill-Baġit u l-Amministrazzjoni, qal: “Wara seba' ħarġiet fl-ambitu tal-istrument SURE, diġà għamilna disponibbli kważi EUR 90 biljun lil 19-il Stat Membru għas-sostenn tal-kumpaniji tagħna u biex in-nies jinżammu fl-impjiegi. Din l-istorja ta' suċċess twitti t-triq għan-NextGenerationEU.” Il-Kummissarju Paolo Gentiloni, il-Kummissarju għall-Ekonomija, qal: “Sena wara li l-Kunsill adotta l-istrument SURE, diġà żborżajna 90 % tas-sostenn li huwa disponibbli: kważi EUR 90 biljun. Minbarra li għen lill-ħaddiema u lill-kumpaniji Ewropej biex jinnavigaw din il-kriżi bla preċedent, SURE ffranka wkoll EUR 5.8 biljun lill-Istati Membri fir-rigward tar-rati ta' finanzjament tas-suq.” Sfond Fit-18 ta' Mejju 2021, il-Kummissjoni Ewropea ħarġet is-seba' bond soċjali fil-qafas tal-programm SURE tal-UE. Dan il-ħruġ jikkonsisti f'bond soċjali ta' EUR 14.137 biljun b'żewġ segmenti maqsum fuq żewġ maturitajiet distinti, b'ammont dovut ta' EUR 8.137 biljun li jitħallas lura f'Lulju 2029 u ammont ieħor ta' EUR 6 biljun dovuti f'Jannar 2047. Is-seba' bond SURE tal-UE ġie sottoskritt b'aktar minn sitt darbiet u informazzjoni dwar it-termini tal-ipprezzar tinsab online hawnhekk. Il-ħarġiet kollha ġibdu l-interess qawwi tal-investituri u tqiegħed fis-suq b'termini ta' pprezzar favorevoli, li żgura kundizzjonijiet ta' pprezzar tajbin, li qed jingħaddew direttament lill-Istati Membri benefiċjarji mill-Kummissjoni. Il-bonds maħruġa mill-UE bl-istrument SURE huma fil-kategorija ta' bonds soċjali. Dan iserraħ ras l-investituri f'dawn il-bonds li l-fondi mobilizzati se jservu objettiv tabilħaqq soċjali. Għal aktar informazzjoni Sit web tal-UE bħala l-entità li qed tissellef Is-seba' ħarġa SURE Ir-Regolament SURE Skeda informattiva: SURE - Sostenn lill-Istati Membri biex jgħinhom jipproteġu ċ-ċittadini fix-xogħol u fl-impjiegi Mistoqsijiet u tweġibiet: Il-Kummissjoni tipproponi l-istrument SURE Rispons għall-Coronavirus Qafas tal-Bonds Soċjali Sit web ta' SURE